《题定山梵放轩》
宋代·胡珵

道人避世氛，山腰著只园。
千夫斸青冥，豁达窗户搴。
鬼神间施设，俨护龙象筵。
法鼓空中鸣，龙卧层崖巅。
幽灵骇今昔，异事樵夫传。
眷茲水云侣，精赏托妙缘。
努力办己事，追驾佛祖肩。
凭高发钟磬，梵音落诸天。
况时解禅缚，迢遥倚层轩。
放意万物外，目送孤鸿翩。

作者简介：宋常州晋陵人，字德辉。徽宗宣和三年进士，学于杨时、刘安世。李纲为相，理在幕中，为汪伯彦、黄潜善所忌，以尝润色陈东所上书，贬梧州。高宗绍兴初召试翰林，兼史馆校勘。秦桧主和议，理与朱松等抗疏极言不可，出知严州。罢职穷困而死。有《苍梧集》。